**Intervencija Dobrobit živali v letu 2025**

**Gre za intervencijo z enoletno obveznostjo, katere glavni cilj je izboljšanje pogojev reje**

Vsebino in izvedbo intervencije Dobrobit živali določa Uredba o intervenciji Dobrobit živali iz strateškega načrta skupne kmetijske politike 2023–2027 za leto 2025 (Uradni list RS, št. 98/24). Gre za intervencijo z enoletno obveznostjo, katere glavni cilj je izboljšati pogoje reje, tako standardov za krmo kot pogojev namestitve, kar vpliva na dobrobit rejnih živali. Takšna reja pomeni dodano vrednost tako v okviru primarne kot dopolnilne dejavnosti.

Intervencija Dobrobit živali se bo tudi v letu 2025 izvajala v petih podintervencijah, in sicer za:

* prašiče (podintervencija DŽ – prašiči)
* govedo (podintervencija DŽ – govedo)
* drobnico (podintervencija DŽ – drobnica)
* konje (podintervencija DŽ – konji)
* perutnino (podintervencija DŽ – perutnina)

**Splošni pogoji**

Upravičenec do plačil iz intervencije DŽ je nosilec kmetijskega gospodarstva, ki se prostovoljno vključi v eno ali več podintervencij intervencije DŽ in izpolnjuje pogoje iz te uredbe. Za namen pridobitve plačila je potrebno opraviti usposabljanje s področja intervencije DŽ v obsegu najmanj štirih pedagoških ur v skladu z uredbo, ki ureja izvedbo intervencije Izmenjava znanja in prenos informacij ter usposabljanje svetovalcev. Upravičenec opravi usposabljanje le v letu prve oddaje zahtevka za intervencijo Dobrobit živali v tekočem programskem obdobju.

**Podintervencija DŽ – prašiči**

Upravičenci, ki bodo v letu 2025 prvič vstopili v podintervencijo DŽ – prašiči, morajo imeti izveden pregled gospodarstva in podatke iz pregleda gospodarstva vnesene v CRPš najpozneje en dan pred vložitvijo zahtevka. Upravičenci, ki pa so podintervencijo DŽ – prašiči izvajali že lani in imajo opravljen pregled gospodarstva na osnovi uredbe, ki ureja intervencijo DŽ za leto 2023, ali uredbe, ki ureja intervencijo DŽ za leto 2024, v letu 2025 pa v primerjavi z letom 2024 na gospodarstvu ni sprememb glede izpolnjevanja zahtev, ne potrebujejo pregleda gospodarstva.

V kolikor pa so v letu 2025 v primerjavi z letom 2024 na gospodarstvu nastale kakršne koli spremembe za izpolnjevanje zahtev, pa je potrebno pregled gospodarstva opraviti ponovno. Želimo opozoriti na pomembnost priglašanja v Centralni register prašičev v skladu s pravilnikom, ki ureja identifikacijo in registracijo prašičev.

**Podintervencija DŽ – govedo**

V okviru te podintervencije je možen izbor paše, izpusta, vzreje telet in izkoreninjenja goveje virusne diareje (BVD).

Vstopni pogoji pri podintervenciji ostajajo enaki kot za leto 2024, torej mora rejec rediti najmanj takšno število goveda, kot ustreza 2 GVŽ goveda, razen za zahtevi za vzrejo telet in izkoreninjenje BVD, kjer se pogoj 2 GVŽ preverja ped izplačilom. Želimo izpostaviti tudi novost v letu 2025 pri izboru paše, in sicer mora biti pri opravljeni jesenski koprološki analizi le-ta izdelana v obdobju od 14 dni pred končanim obdobjem paše za govedo do 31. decembra 2025 in podatki vneseni v seznam koproloških analiz najpozneje do 31. januarja 2026.

Pri zahtevi BVD izpostavljamo, da je potrebno, da so rejci tudi letos pozorni na datume, določene v 24. členu Uredbe, v kateri so določeni roki tako za oddajo izjave o izvedenih aktivnostih ali za pridobitev statusa proste črede BVD ali ohranitev statusa, in sicer do 28. 2. 2025, in rok glede prvega vzorčenja, in sicer do 31. maja 2025. Prav tako ta določa tudi rok in način naročanja za ponovno vzorčenje v primeru pozitivih živalih.

**Podintervencija DŽ – drobnica**

Pri tej podintevenciji je možno izbrati pašo, hlevsko rejo drobnice in izpust pa kot izbirno zahtevo.

Pri podintervenciji DŽ – drobnica se ne spreminjajo vstopni pogoji, prav tako pa ostaja enak nabor zahtev v primerjavi z letom 2024. Izpostavljamo le pomembnost pri izdelavi jesenske koprološke analize, ki mora biti izdelana v obdobju od 14 dni pred končanim obdobjem paše za drobnico do 31. decembra 2025, podatki pa vneseni v seznam koproloških analiz najpozneje do 31. januarja 2026.

**Podintervencija DŽ – konji**

Pri konjih se izvaja zahteva za pašo in izpust v paketu. Rejci naj bodo pri tej zahtevi prav tako pozorni na pravočasnost izvedbe koprološke analize v jeseni, kar je pojasnjeno že pri govedu in drobnici.

**Podintervencije DŽ – perutnina**

Pri tej podintevenciji je možno za obvezno zahtevo izbrati manjšo gostoto naselitve za kokoši nesnice in pitovne piščance, za izbirno vsebino pa se lahko izbere obogatitev okolja z zaposlitvenim materialom. Rejci morajo imeti pregled gospodarstva pred vnosom zahtevka. V kolikor je pregled opravljen že v skladu z Uredbo 2024 in sprememb ni, le-ta ni potreben. Prav tako opozarjamo tudi na pravočasno sporočanje staleža, ki ga določa 50. člen Uredbe DŽ za leto 2025.

Več informacij o izvajanju intervencije Dobrobit živali v letu 2025 vam je na voljo tudi v okviru javne službe kmetijskega svetovanja, ki deluje v okviru Kmetijsko-gozdarske zbornice Slovenije in na spletni strani: <https://pisrs.si/pregledPredpisa?id=URED9195>.

Alberta Zorko, KGZS